শ্রেষ্ঠ কাহিনি বিভাগে আইফা পুরস্কার
শ্রেষ্ঠ কাহিনি বিভাগে আইফা পুরস্কার হল আন্তর্জাতিক ভারতীয় চলচ্চিত্র অ্যাকাডেমি কর্তৃক প্রদত্ত আইফা পুরস্কারের একটি বিভাগ। দর্শকরা বিজয়ীদের ভোট প্রদানের মাধ্যমে নির্বাচন করেন এবং মূল অনুষ্ঠানে বিজয়ীর নাম ঘোষণা করা হয়। ২২তম আইফা পুরস্কার থেকে মৌলিক ও উপযোগকৃত এই দুটি ভাগে শ্রেষ্ঠ কাহিনির পুরস্কার প্রদান করা হচ্ছে। প্রতাপ কর্বত ও সঞ্জয় লীলা ভন্সালী এই বিভাগের প্রথম বিজয়ী, তারা হাম দিল দে চুকে সনম (১৯৯৯) চলচ্চিত্রের কাহিনি রচনার জন্য এই পুরস্কার অর্জন করেছিলেন। আদিত্য চোপড়া, জয়দীপ সাহনি, রাজকুমার হিরানী, জোয়া আখতার, রীমা কাগতি, অনুরাগ বসু ও পারভেজ শেখ দুইবার করে এই পুরস্কার অর্জন করেন। সাম্প্রতিক বিজয়ীদের মধ্যে মৌলিক কাহিনি শাখায় জসমিত কে. রিন ও পারভেজ শেখ ডার্লিংস (২০২২) এবং উপযোগকৃত কাহিনি শাখায় আমিল কিয়ান খান ও অভিষেক পাঠক দৃশ্যম ২ (২০২২) চলচ্চিত্রের জন্য এই পুরস্কার অর্জন করেন।